
Prolog

–Må du reise?

Han holdt hendene hennes over kjøkkenbordet. De hvisket. Barnet sov så lett. Hvis dette var virkelig, måtte hun ikke vite noe før hun våknet.

–Jeg må dit, sa Aile og blunket bort tårene. Hun hadde stått imot lenge. Drømmene hadde kommet til henne hele sommeren, men hun hadde ikke ønsket å vite. Hun ville ikke tro på dem. Hun nektet å godta at hun kunne forandre noe som helst. Aile var ikke lenger sikker på om det var riktig å endre noens skjebne. Forutsatt at det var mulig.

Men de siste nettenes drømmer hadde vært tydeligere.

–Jeg liker ikke tanken på at du skal gå så langt alene, sa Mikal.

–Jeg har gått dit og tilbake nesten hver eneste sommer jeg har levd, smilte hun og strøk tomlene mot hans tomler. De trengte ikke så store kjærtegn seg imellom. Det fantes et tydelig språk også i de små gestene.

–Jeg liker det uansett ikke. Det er bjørn og ulv i fjellet…

–De er reddere for meg enn jeg er for dem, blåste Aile. –De farligste dyrene er menneskene, det vet du godt, Mikal.

–Vi er ikke dyr, Aile, svarte han mildt. –Den gode Gud, han skapte forskjeller mellom oss og dyrene. Jeg liker det ikke når du sammenligner slik –vi har samvittighet og tanke og en sjel. Dyrene handler ikke ut fra en tanke. De skiller ikke mellom rett og galt. Vårherre skapte dyrene og plantene og alt vi ser omkring oss, og siden skapte han menneskene til å ta seg av jorda. Ikke til å være likeverdig med blomstene og trærne og de ville dyrene –men for at vi skulle forvalte alt det. Vi ligner ikke på de ville dyrene!

Hun lot ham snakke ferdig. De kom aldri til å bli enig om dette. Nesten hver dag dukket det opp nye småting –og noen store, som de aldri ville enes om. Så langt var de enige om at de var uenige. Sammen med Hans ville hun aldri ha gitt seg. En vanlig meningsutveksling ville ha utartet til en krangel der de skrek til hverandre. De ville ha skreket til en av dem ble utmattet –eller begge ble det, men ingen av dem ville ha gitt seg. Det var mer tenkelig at en av dem ville ha overbevist den andre –i alle fall lenge nok til at de kunne elske og falle i søvn. Kanskje ville krangelen ha fortsatt neste morgen, når de var kommet til krefter…

Aile var blank i øynene. Mikal snakket mer om Guds uendelige godhet og kjærlighet for menneskene, og alt Vårherre hadde utrettet for å vise at mennesket var enestående. Hun lot ham snakke. Øynene hennes fulgte leppene hans. Han hadde gode lepper. Stemmen hans var overbevisende og tonefallet inntrengende. De vakte hadde mistet en glitrende predikant da han sluttet å preke. Han var klokker i kirka, og det innbrakte nok til at de klarte seg gjennom alle årstidene. Visst hjalp det at brødrene hennes kom med kjøtt som rakk over vinteren. Det var ikke almisser. Hun hadde fortsatt en egen flokk sammen med resten av familiens dyr. Hun bidro ikke til fellesskapet i siidaen, men flokken var fortsatt hennes. Hvert år ble det født kalver som fikk hennes merke. Selv om hun og Mikal fikk mat som berget dem, og selv om hun noen ganger fikk brødrene til å ta ut dyr som hun solgte,  vokste flokken hennes stadig litt. Hun visste nøyaktig hvor mange dyr som hadde dratt til sommerlandet. Hun gledet seg til de kom tilbake, så hun kunne gå mellom de nye kalvene og regne dem. De var hennes rikdom.

–Jeg hører hva du sier, Mikal, men noen ganger er vi mennesker akkurat som dyrene. Dyrene er ikke onde, men noen mennesker er det. Eller de gjør onde og stygge ting helt uten å skjenke det en tanke. Det gjør meg trist, men det er slik det er, og jeg vet ikke om det lar seg endre…

–Du tror for lite!

Det kunne nok hende.

–Den lille kommer til å savne deg…

Hun kom også til å savne den lille. Hun hadde aldri vært borte fra henne tidligere.

–Jeg kommer tilbake med familien min. Det er ikke lenge til. Ei uke på vandring mot havet. I verste fall. Jeg har ingenting som hefter meg. Men jeg må dit.

–Selv om du ikke kan endre det?

Aile fikk igjen bevis på at han lyttet til hvert ord hun sa. I motsetning til hvor lite oppmerksom hun var når han snakket.

–Dette kan jeg kanskje forandre. Jeg vil ikke tilgi meg selv hvis jeg ikke forsøker, Mikal min.

–Jeg kan ikke stille meg i veien når søstrene kaller, sa han –og det fantes en slags forståelse i blikket hans. Mikal evnet å bli svært alvorlig. Han leste ikke tankene hennes, men han forsto altfor mange av følelsene hun kjempet med. –Jeg ber bare om at du kommer tilbake til meg og Inga Maret.

–Alltid, lovet hun.

–Så skal du reise til Målselv og redde dine søstre…


1

Alice hadde tenkt på det hele dagen. På at hun ikke måtte si noe. På at hun kunne være anstendig. Men så husket hun hvordan Ingrid hadde smilt da hun snakket om at i Målselv var det mannen som skulle vise sin interesse først. Hun husket hvordan hun hadde sett på henne og sagt at Gjermund ikke hadde noen kjæreste. Hun så for seg Gjermund som avviste henne gang på gang –og hun så ham for seg da han sprang lettbeint mot elva og båten som han hadde skjult i krattet ved bredden. Man kunne se på en manns ganglag at han var lykkelig.

Alice hatet Ingrid. Hun hatet Gjermund.

De skulle ikke få være lykkelige. Hun aktet ikke å la noen av dem slippe unna med det.

Hun tok faren til side like etter nons, mens Gjermund fortsatt var på gården.

–Jeg er så lei meg, Pa, sa hun med tårer i øynene. –Jeg er så lei meg, for jeg vet hvor glad du er i henne. Men jeg kan ikke late som jeg ikke vet noe.

–Hva er det du vet? spurte faren.

–Ingrid, sa Alice, –hun ligger med drengen. Jeg så ham springe herfra i morres. Det var henne han kom fra…

Jakob ble slitt i begge retninger. Først og fremst hadde han ansvaret for barna sine. Det måtte han aldri glemme. Men han følte også et slags ansvar for Ingrid. Bortsett fra barna var hun hans nærmeste slektning. Det var bare han og Ingrid igjen av den familien som hadde vært på Jakobvollen. Han hadde alltid passet på Ingrid, og det var vanskelig å forestille seg at han ikke skulle gjøre det. Riktignok var hun blitt voksen, veslesøster hans. Hun hadde drevet gården på forbilledlig vis. Selvsagt kunne man si at hun var delvis ansvarlig for at gården var i dagens skikk. Det var hun som hadde giftet seg med mannen som satte ild på den og ødela den. Men Jakob tilga henne for det feilsteget. Kvinner valgte ofte forkjært når det ble snakk om kjærlighet. Menn var tross alt mer fornuftige der. Åpenbart hadde faren ikke vært i stand til å tøyle Ingrid etter at mora deres døde. Søster hans hadde fått lov til å innrette seg som hun selv ville. Faren hadde vel ikke visst bedre. Jakob kjente godt til svakhetene ved hans egen slekt. Han kjente dem fra seg selv. I Amerika hadde han vært nødt til å gjøre seg hard. Han hadde vært nødt til å tøyle sitt flammende temperament. Når en ikke var sin egen herre, kunne  en ikke tillate seg selv å snakke uten å tenke. Han hadde lært at det var forskjell på herremenn og dem som ikke eide mer enn de trengte fra den ene dagen til den andre. Selv i Amerika var det forskjell på folk. Han hadde lært å føre seg. Lært seg å kjenne sin plass. Han hadde ført lærdommen videre til barna. Og han hadde lært seg at den viljestyrken han hadde med som en arv hjemmefra, var noe av det mest dyrebare han eide.

Ingrid førte seg som en mann.

Han hadde ikke husket hvor inderlig han elsket Jakobvollen. Fra øyeblikket han satte skosålene på fedrenes jord igjen, hadde han følt seg hjemme. Nå var det ubegripelig at han hadde forlatt gården og dalen. Det var ubegripelig at han hadde holdt seg borte så lenge. Ingen kunne flytte ham fra Jakobvollen nå. Herfra skulle han kjøres bort i kiste.

Ingrid fikk besøk av drengen nattetid. Sønnen til gamle Olaf var ikke lite dristig. Han måtte over elva –og kunne slik bli sett av flere. Det måtte være godt om honning som lokket. Jakob ble dårlig ved tanken. Han visste at hun hadde vært gift to ganger. Men hun var fortsatt skjønne, vesle Ingrid som han hadde ofret nesten alt for å beskytte. Han maktet ikke å tenke på henne sammen med menn.

Drengen var for ung for henne. Hadde hun ingen tanker i hodet? Skjønte hun ikke at den unge mannen var en lykkejeger? Jakob skulle ha fulgt instinktene sine med det samme han kom til gården. Han hadde hatt følelsen av at  Gjermund Olafsen var for god til å være sann. En riktig bondesønn satte seg ikke til som gårdsgutt på årevis. Han skaffet seg egen jord og drev den. Han brøt opp ny mark hvert eneste år til åkrene og slåttene var store nok. Den kraftige, bredskuldrede drengen hadde nok stått på tunet og skuet utover Jakobvollens herligheter og tenkt sitt. Jakob sukket. Søster hans var et lettvint og blåøyd bytte. Han var redd det hadde vært den samme historien bak det forrige ekteskapet til Ingrid også. En fremmedkar med utseendet med seg hadde forført Ingrid og lurt henne trill rundt. Slik Jakob forsto det, var Ingrid farlig svak for pene mannfolk. Alle snakket om hvor pen Matts hadde vært –om hvor vakre de hadde vært sammen, Matts og Ingrid. Så kom denne Aron fra ungdommen hennes, og Ingrid smeltet. Og nå snodde den pene drengen henne omkring lillefingeren.

Kvinnfolk var ikke egnet til å sitte med gård og grunn.

Han måtte snakke med henne.

Alice gikk der og voktet på ham og ventet at han skulle si noe. Han ville si noe –for han skulle være et eksempel for henne. Datter hans var bare toogtyve. Hun var uskyldig. Jakob likte slett ikke at hun var den som fortalte ham om Ingrids usømmelighet.

Jakob tråkket rundt på tunet og tenkte på hvordan han skulle te seg, hvordan han skulle henvende seg til Ingrid. Det var lenge siden han hadde vært fortrolig med noe kvinnfolk. Han hadde ikke snakket voksent med andre enn Livia. Ikke før han kom hjem igjen og opplevde at han kunne prate om hva som helst med Ingrid. Det var pokker så underlig. Hun var lillesøster hans, og hun hadde tatt ham igjen på samme tid; hun var blitt like voksen som ham, men nå hadde hun trådt feil –og han måtte irettesette henne. Det kom til å ødelegge noe. Han drøyde med det han måtte gjøre.

Sønnen hans jobbet på nyhuset sammen med Ivers sønn og drengen. Hank likte seg. Det var lenge siden han hadde hatt anledning til å bruke kroppen og se resultater av dagens arbeid. Hank hadde arbeidet siden han var en alen stor. Jakob hatet seg selv for den barndommen han hadde gitt ungene sine. De hadde lekt altfor lite. De hadde slitt og sjelden fått betalt for strevet eller for trælene i handflatene. Barna hans visste ikke hva overflod var. Men de hadde aldri vært redde. De hadde aldri smøget seg unna farlige voksne hender. Han hadde skjermet dem slik han hadde skjermet Ingrid. Der han slo seg ned, hadde det aldri vært farlige voksne. Både han og Livia hadde visst hva de skulle se etter. De hadde aldri sett de farlige menneskene inn i øynene.

Han og Livia hadde startet en familie. De ville ha barn, de ville ha mange barn –de ville gi dem alt det beste som fantes. Men bortsett fra gleden ved å se barna bli født og vokse opp, hadde ingen av dem funnet noen fryd i selve akten. De holdt det ut fordi de laget barn. De nøt det ikke. Jakob kunne ikke se for seg at han ville nyte det sammen med noen andre. Det var dyrisk. Han ville ikke være noe dyr. Han ble dårlig og kvalm ved tanken på at Ingrid, veslesøster hans, kunne te seg som et dyr.

Andreas Ness salte hesten. Vanligvis ville han ikke trenge seg på, men dagene hadde gått, og han syntes det var litt underlig at han ikke allerede var blitt invitert til Jakobvollen. Han hadde ventet så lenge han syntes han måtte, men nå var hans tålmodighet –og nysgjerrighet – strukket til bristepunktet.

Nyheten om at Ingrids bror hadde vendt hjem fra Amerika etter seksogtyve år over there, og det uten å ha sendt ett eneste livstegn til familien, gikk som ild i tørt gress opp og ned Målselvdalen. Tidspunktet for denne hjemkomsten var så sammenfallende med hans egen tilbakekomst til dalen, at Ingrids bror måtte ha kommet nordover med postdampen samtidig med ham. Det gjorde Andreas dobbelt nysgjerrig. Kan hende hadde de reist til fra England til Norge med samme båt. Andreas kunne ikke si at han husket noen som hadde stukket seg ut ved å ligne Ingrid eller hennes slektninger. I så fall ville han ha snakket til dem. Som reisende snakket man sammen. Det var en ufarlig aktivitet, ettersom man sannsynligvis ikke kom til å treffe sine medreisende igjen.

De nærmeste naboene hans hadde vært på Jakobvollen og tatt den voksne Jakob Halvorsen i øyesyn. De fortalte gjerne til Andreas, og de mente at han bare skulle ta seg en tur bortover. Det var slik man gjorde det i Målselv. Det måtte ikke innbys til gjestebud før folk kunne besøke hverandre. Ingrid gikk rundt seg selv og var travel. Kornet skulle snart i hus, nepene skulle høstes, hun hadde hus under oppføring –og så kom broren som dettende fra himmelen. Det siste hun tenkte på, var å invitere folk.

Andreas hørte ellers fortalt at Ingrid fartet rundt i dalen sammen med broren. Det var sikkert mye som hadde forandret seg siden guttungen Jakob rømte hjemmefra, mye han fikk gjøre seg kjent med på nytt. I Andreas’ øyne ville det ha vært naturlig at Ingrid og Jakob kom til Flomslett for å hilse på ham. Faren deres hadde bodd på Flomslett sammen med Maria. Ingrid og Jakob hadde halvsøsken som var født på gården. Han hadde nyheter om den amerikanske delen av familien deres. Dessuten var han en nabo som Jakob ennå ikke hadde truffet.

Andreas Ness kjente at Ingrids manglende interesse såret forfengeligheten hans. Ingrid skulle ikke glemme ham så lett! Han hadde tenkt på henne sikkert et titall ganger i løpet av de årene de ikke hadde sett hverandre. Han hadde ikke gått seg vill i tanker om kvinner. Han hadde gjemt seg og overlevd og unngått alle som hadde kjent ham og Peder den gangen de la grunnlaget for sin formue. Den eneste grunnen til at han hadde tatt kontakt med Erik Hem, var vissheten om at Maria hadde giftet seg på nytt. Hun var ikke lenger ute etter ham.

Her hjemme i Norge var det ingen som visste noe.

Familien i Bardu skygget han uansett utenom. Han trengte ikke dem. Han var velstående. Han hadde en gård som kom til å fø ham i overskuelig framtid, og gårdsdrift var noe han kunne. Han hadde ikke bare søkt de lettvinte løsningene. Han var dyktig til mye mer enn å kalkulere hvor de store pengene ble fraktet eller oppbevart. Han var flinkere til å handtere ljåen enn til å trekke våpenet. Det plaget ham at han hadde levd på kant med loven. Ennå hadde ingen mistenkt ham for det ulovlige han hadde gjort, men han følte seg uansett aldri trygg. Maria, hans tidligere svigersøster, visste, og hadde hun ikke vært så fornøyd i sitt nye liv, ville han aldri våget å vende tilbake til kjente trakter.

Han hadde hatt det bra i alle de årene han hadde levd med nesten hele Amerika mellom seg selv og alle som kjente ham, men så ble han rastløs. Han lengtet tilbake til gamle trakter. Det hadde ikke falt ham inn at Maria var kommet hjem til Amerika. Havreisen hadde vært så ubehagelig da hun gjorde den første gang, at han hadde trodd hun kom til å leve alle sine dager i Norge. De hadde ikke snakket så mye om fortida, verken han eller Maria. Det var faren hennes som hadde oppdatert ham om familiens liv. Og Erik Hem hadde tilbudt ham gården i Norge. Han hadde sagt det ikke var rare greiene å overta; Flomslett hadde ligget brakk siden Eriks sønn Aron døde noen år tidligere. Erik var opprørt over Ingrids oppførsel i kjølvannet av ektemannens død. Samme hva Aron hadde gjort, syntes han ikke det var grunn god nok til å la god jord forfalle.

Andreas hadde større forståelse for Ingrids sinne. I motsetning til Erik hadde han sett Jakobvollen både før og etter brannen. Det var mer enn bygningene som hadde brent som utgjorde endringene. De var satt tiår tilbake når det kom til drift. Erik tenkte ikke på det. Han var en rik mann. Ingrid hadde vært velstående i Målselvdalen. Nå gikk det så vidt rundt. Han hadde snakket med folk. De pratet fortsatt mye om Ingrids uhøvelige valg av ektemann nummer to.

Maria hadde giftet seg til uendelig mye jord. «Det var nok best det ikke ble oss to, Andreas,» hadde hun tøyd seg til å si. «Men jeg tenkte lenge på at du sviktet meg. Jeg savnet deg og drømte mye om det vi kunne ha fått, det skal du vite.»

Han hadde ikke hatt noe godt svar å gi henne. Det var nok like greit. Maria likte å ha det siste ordet. Strengt tatt var ikke hele Atlanteren stor nok avstand mellom ham og Maria. Han hadde aldri ønsket seg det de kunne hatt. Ikke etter at hun giftet seg med broren hans. Hun var uberegnelig. Andreas innså at å vende tilbake til livet, til mennesker som hadde kjent ham før, var en sjanse å ta –men hvis hans forfløyne fortid kom opp, var det farligere for ham i Amerika enn hjemme i Norge. Maria ville ikke ha noe å vinne på å avsløre ham så lenge han holdt seg i Norge, og han hadde tid på seg til å bygge opp et godt rykte. Han hadde allerede meldt seg inn i skytterlaget, for han forsto at det måtte til for å komme mannfolkene i dalen inn på livet. Dessuten likte han tanken på at de i grannelaget sto klare til og evnet å beskytte sine dersom fremmede makter skulle true nasjonen. Og det skadet vel ikke å være i stand til å slenge en ladning etter gråbein eller bjørn –han gikk ut fra at han ville fornye bekjentskap med begge rovdyrene. Det var bare et spørsmål om tid. Han foretrakk både ulv og bjørn i flokker framfor Maria.

Etter bare kort tid hjemme visste han at han trivdes. Målselv lignet til forveksling barndommens Bardu. Da han ble en holden mann i Amerika, ble Bardu lite og ødslig, og menneskene hjemme ble håpløst enkle. Nå tilstrebet han denne enkelheten. Han ville nøye seg med de små åkrene som dannet en ganske stor gård her i Norge. Han ville bli en mann som ikke lengtet etter andre horisonter. Han ønsket å sette spor etter seg.

Det trengtes ei kone på Flomslett.

Andreas smilte for seg selv. Innbydelsene kom allerede flytende på fjøler. Flomslett lå kanskje brakk, men folk visste hva gården var verdt. De hadde sett kornet duve gult og modent over åkrene, sett kyrne bli feite der de gresset på markene. Husene var i god skikk. Og når Andreas raket seg, så han et høvelig nok ansikt i speilet. Han skremte ingen med sitt utseende, og selv om han var i tredveårene, var det ingen alder for en mann.

Han gikk på besøk stadig vekk. Døtre i alle aldre ble dyttet fram foran ham. De var blyge eller pågående, bråvakre og alminnelige og midt imellom. Alt de kunne og evnet, ble listet opp av krye mødre og tanter allerede før den andre kaffekoppen. Andreas hadde sittet i avhør hos fem–seks fedre og uttalt seg vagt om hva han hadde på bok, og hva han hadde tenkt å utrette med gården. Og når det ikke var mer å snakke om verken om ham eller de gifteferdige ungmøene, drev samtalene gjerne til Ingrid og den skjendige Aron Eriksen.

De sa det var synd med Flomslett som hadde grodd til, men hadde noen gjort mot deres gård det Aron hadde gjort mot Jakobvollen,  hadde de kanskje ikke nøyd seg med å la gården etter nidingen gro til. Det var fortærende at han gikk hen og døde før han ble straffet skikkelig –men kan hende sved det ordentlig i ryggskinnet hans der han nå befant seg. De håpet det for Ingrids skyld. Hun hadde bare gjort seg skyldig i å vende hjertet sitt mot gal mann. Slik gikk det når kvinner gikk farløse og ikke hadde brødre til å råde dem. Da tok de alle slags avgjørelser. Fedre og mødre burde rettelig se an de mennene døtrene deres smilte hjertelig til. Når jord var med i bildet, kunne skadene bli større enn tilfeldige hjertesår.

Han lyttet. Det var ikke nødvendig å spørre. Alle mente noe om den ulykksalige hendelsen på Jakobvollen. Alle mente noe om Aron. Og om Ingrid.

De skulle bare ha visst at jo mer de snakket om Ingrid, jo mer interessert ble han i nettopp henne. De vendte ham bort fra deres egne døtre. Hun hadde bare vært ei vakker og ordrapp ungjente da han sist så henne. Andreas hadde truffet mange av hennes slag. Visst hadde han fridd, men han hadde tilbudt mange kvinner ekteskap. Oftest når han var trygg på at de ville svare nei. Han visste at Maria ikke likte henne –og at Erik gjorde det, til tross for sinnet over at hun hevnet seg på Flomslett og ham for det Aron hadde gjort. Han hørte at bygda var delt i synet på henne. Veldig få var lunkne overfor Ingrid. Det gjorde ham nysgjerrig på henne.

Antakelig burde han se etter yngre kvinner siden han hadde gjort seg til bonde og trengte arvinger, men så vidt han hadde erfart, fikk kvinner unger opp mot femtiårene. Ingrid var allerede mor til to. Så visste han at hun var i stand til å få barn. Hans egne evner i den retningen tvilte han heller ikke på. Ingrid Halvorsdatter var god i øynene. Hun hadde ei skarp tunge. Arbeid var hun ikke redd for. Hun forsto seg på gårdsdrift. Og nå som broren hennes hadde kommet hjem fra Amerika –for å bli, så sa ryktene – lå det i kortene at hun ville trekke seg til side. En bror hadde alltid odelen. Denne Jakob var mye eldre enn henne. Han hadde endatil en sønn. Hvis Ingrid ikke skulle bli sittende på kår på farsgården, måtte hun gifte seg. Det kunne hende de hadde sammenfallende interesser, han og den godeste Ingrid.

Alice hengte klær til tørk. Hun var ikke uvant med å skylle klær i bekker, men hun kunne ikke huske å ha skylt i så kaldt vann tidligere. Hun hadde ikke klaget, for Ingrid hadde ikke klaget. Ingrid hadde vært munter som småfuglene på kvistene over dem, og Alice kunne forstå at faster hennes hadde grunner til å nynne og smile fra øre til øre. Hyklerske faster Ingrid sov i armene til Gjermund, som var så vakker at Alice ikke kunne la være å se på ham. Ingrid drev hor med skjønne Gjermund, som bare smilte overbærende hvis hun kom i skade for å spisse munnen når han var i nærheten. Ingrid gjorde alt mulig med den deilige drengen –og Alice ergret seg grønn over at hun ikke kunne forestille seg alt sammen. Hun kjente varmen i kroppen, hun kjente det krible i lepper og handflater og så langt nede på kroppen at hun ikke ville vite av det. Brystene knoppet seg som om hun frøs, og hun bar forkleet med bred brystklaff slik at verken han eller noen andre skulle se det. Verken han eller Ingrid skulle skjønne hvordan kroppen hennes forrådte henne. De skulle ikke forstå at hun begjærte den kraftige gårdsgutten. Begjær var en synd. Hun skulle ha snakket med søster Ingrid om de tingene. Søster visste så mye, for hun var gift med Herman. Men straks søster giftet seg, forduftet den fortroligheten de to hadde hatt. Søster hadde hemmeligheter sammen med Herman i stedet. De delte smil og blikk som ingen andre kunne lese. Alice lurte på hva som lå i disse nesten tåpelige smilene, hva de skjulte med de vitende blikkene, og i begynnelsen spurte hun søster Ingrid, men søster sa at det var mellom mann og hustru. Hun sa at det kom Alice til å forstå når hun selv giftet seg. Men Alice ville vite med det samme.

Hun var langsom i bevegelsene og skjulte seg halvt bak tøyet. Verken Gjermund eller Ingrid kunne vite at hun betraktet ham. Ingrid var fortsatt ved elva. Hun hadde ledd at hun kunne skylle, hun som var vant til isvannet fra fjellene. Alice som var ung, kunne slepe klestrauet til tørkeråene mellom husene og henge til tørk. Ingrid sa det som om hun gjorde Alice en tjeneste. Som om hun virkelig tenkte på henne.

Faster skulle ha holdt seg unna Gjermund hvis hun brydde seg om Alice. Dersom hun savnet en ektemann, skulle hun sett etter noen på sin egen alder. Tenkte ikke faster på hans rykte?

Tenkte han ikke selv?

Alice skjøv det fra seg. Gjermund kunne kanskje tilgis –dersom han så på henne i stedet for på faster. Menn skulle ha erfart litt mer enn kvinner. Alice likte det ikke, for hun var svartsyk av natur, men alle kvinner måtte vel leve med det samme. Mennene de giftet seg med, hadde vært på et tausloft eller to før de slo seg til ro. Faren hennes kom nok ikke til å godta Gjermund som frier med det samme, for nå visste jo faren –men Alice kunne vente.

Hun ventet på at faren skulle si noe. At han skulle ta Ingrid til side. Alice ville være i nærheten da –hun ville lytte til det som ble sagt mellom bror og søster. Hun ville se Ingrid krympe seg og bli skamfull og miste det overlegne draget i ansiktet.

Himmel, som hun hatet henne!

Hendene skalv da hun tok enda et vått og iskaldt plagg opp fra trauet og løftet det til den tynne, barkede bjørkestammen som var hengt ut mellom to av forrådshusene. Alice husket ikke de norske navnene på alle bygningene. Det var så mye hun aldri hadde hatt i tankene på norsk. Hun tenkte fortsatt på engelsk, men det aktet hun ikke å fortelle faren. Han var så stolt av henne og Hank som klarte seg så godt i Norge. Han skrøt av dem og naboene skrøt av dem, og alle sa de snakket som om de aldri hadde bodd andre steder enn i Norge.

–Er det her du gjemmer deg, Ingrid? spurte en munter mannsperson. Han skjøv den fuktige vasken til side og gjorde seg synlig for Alice. Begge støkk til da de så hverandre. Andreas plystret.

–Hello, pretty! sa han slik han hadde sagt til henne utallige ganger på skipet fra England til Norge.

–You, falt det ut av Alice. Hun rygget et par steg. Det hadde vært artig å flørte med denne mannen, men faren hadde satt en stopper for at det fortsatte opp norskekysten. Hun hadde sett ham på dampskipet nordover, men bare på avstand. Faren hadde fulgt henne med skarpt blikk. Den kjekke fremmede hadde reist på første klasse, hun og faren og broren på tredje.

Andreas ristet på hodet. –Ikke si meg at du, little one, er Ingrids niese? Han lot henne ikke svare, han hadde svar selv. –Selvsagt er du det! Hvorfor så jeg ikke det? Du har Jakobvoll-øynene. Og anelsen av kløft i haka. Den bratte nakken! Dere Jakobvoll-kvinnene har alle den stolte nakken, den stolte holdningen.

–Jeg ligner mest min mor, sa Alice, enda det ikke var sant.

–Du ligner på Ingrid, slo Andreas fast. –Hvis du ikke ser det, pretty girl, er du blind på begge øynene. Og tunghørt. For jeg er sikkert ikke den første av naboene som har fortalt deg det?

Alice avviste det. Hun ante ikke at hun lignet enda mer på Ingrid da hun gjorde det.

–Hva har vi her? Hvem er du? Jakobs strenge røst lød fra like ved dem, og Andreas så ingen grunn til å gjemme seg for Ingrids bror. Han trådte fram fra den svakt blafrende klesvasken og ga seg til kjenne.

–Howdy neighbor, sa han og strakte neven mot Jakob. –Du må være Ingrids bror. Jeg er naboen på Flomslett. Andreas Ness.

